钦定古今图书集成/明伦汇编/氏族典/第189卷 > 萧匹敌
## 钦定古今图书集成/明伦汇编/氏族典/第189卷 > 萧匹敌

按《辽史萧排押传》：“排押弟𢘆德。𢘆德子匹敌，字苏隐，
一名昌裔。生未月，父母俱死，育于禁掖。既长，尚秦晋
王公主，拜驸马都尉，为殿前副点检。统和八年，改北
面林牙。太平四年，迁殿前都点检，出为国舅详稳。九
年，渤海大延琳叛，与南京留守萧孝穆往讨，擒延琳，
东京平，以功封兰陵郡王。十一年，圣宗不豫。先是，钦”
哀与仁德皇后有隙，以匹敌尝为后所爱，忌之。时护
卫冯家奴上变，诬弟浞卜与匹敌谋逆，以皇后摄政，
徐议当立者。公主窃闻其谋，谓匹敌曰：“尔将无罪被
戮，与其死，何若奔女直国以全其生。”匹敌曰：“朝廷讵
肯以飞语害忠良，宁死弗适他国。”及钦哀摄政，杀之。